Werknemer van SAID ontvang R2,3 m. se salaris (en 'n bonus) vir 'niksdoen' | SAUK.co.za - Nuus.info
Dit was vir haar vernederend.
Sy was steeds by die werk en is steeds vergoed teen topbestuursvlak, maar is nie toegelaat om enige topbestuursvergaderings by te woon nie.
Sy het selfs 'n bonus ontvang in dié tydperk – "die grootste een wat ek nog gesien het".
Dit was nadat sy die vorige jaar in twee poste deur Moyane afgedank is.
Sy het gewoonlik 18% van haar totale pakket as bonus ontvang. Die maksimum was om 35% te ontvang.
Maar vir die tydperk waarin sy meestal niks gedoen het, het sy 'n bonus van 30% ontvang vir haar "hoë vlak van prestasie en bydrae tot die instelling".
Sy het in antwoord op vrae van die kommissie bespiegel die betaling van die bonus was dalk omdat Moyane jammer was oor hoe hy haar hanteer het, of om haar stilte te koop.
Mthebule, wat 'n regsagtergrond het, sê sy het besluit om nie na die Kommissie vir Versoening, Bemiddeling en Arbitrasie te gaan met die saak nie, maar wou wag totdat die SAID die situasie oplos.
Sy is uiteindelik in Mei 2017 in haar vorige pos heraangestel en die persoon wat haar pos gekry het, is teruggeskuif na sy vorige pos. Dit was Eric Smith, 'n wit man wat al oor die 60 was, terwyl sy in daardie stadium 'n 44-jarige hoogs gekwalifiseerde swart vrou was.
Sy kon nie verstaan waarom "in dié tye van transformasie 'n swart jong vrou verwyder moes word om plek te maak vir 'n ouer wit man nie". Sy meen haar "groot mond" het waarskynlik haar in die hele penarie laat beland.